**Darbdavio indėlis į III pensijų pakopą – geriau už nemokamus pietus ir sporto klubo abonementą?**

**Lietuvos gyventojai dažnu atveju labiausiai džiaugiasi tradiciniais darbovietės siūlomais privalumais – sporto klubo abonementais, papildomomis atostogų dienomis ar nemokamais pietumis. Tačiau naujausia „Luminor“ užsakymu atlikta „Norstat“ apklausa rodo, kad beveik pusė Lietuvos gyventojų itin palankiai vertina darbdavius, siūlančius prisidėti prie kaupimo III pensijų pakopoje. Apie tai, kokie yra šios motyvacinės priemonės privalumai, pasakoja „Luminor investicijų valdymas“ vadovė Loreta Načajienė.**

2024 m. duomenimis, mažiau nei pusė (38 proc.) Lietuvos darbdavių įsitraukia į pensijų kaupimą III pakopos fonduose, rodo „Lietuvos banko“ duomenys, tad ši praktika vis dar nėra plačiai paplitusi. Nepaisant to, darbuotojų lūkesčiai yra kitokie, kaip rodo naujausias „Luminor“ banko užsakymu atliktas tyrimas.

Beveik pusė apklaustų Lietuvos gyventojų teigia, kad darbdavio įmokos į pensijų fondą yra labai svarbus motyvuojantis veiksnys (25 proc.) arba labiausiai motyvuojantis veiksnys (22 proc.) darbo vietoje.

„Darbuotojai demonstruoja finansinį raštingumą ir vertina ilgalaikes finansines naudas, ne tik trumpalaikius biuro privalumus, tokius kaip sporto klubų abonementai ar papildomos atostogų dienos. Darbdaviai, kurie įtraukia III pakopos pensijos kaupimą į savo motyvacinį paketą, tampa konkurencingesni ir patrauklesni tokiems darbuotojams“, – pasakoja L. Načajienė.

Pasak ekspertės, pensija turėtų siekti bent 70–80 proc. buvusių žmogaus pajamų. Ateityje valstybės mokama pirmos pakopos pensija greičiausiai sudarys tik apie 30–40 proc. buvusių pajamų. Kaupti su darbdavio pagalba galima ir II pakopoje, tačiau tikėtina, kad ji padidins šią sumą tik iki maždaug 50 proc. Todėl, norint pasiekti rekomenduojamą lygį ir užsitikrinti oresnę senatvę, patartina kaupti ir III pakopos pensijų fonduose.

**III pakopoje kaupimas yra lankstus**

Papildomas kaupimas III pakopoje su darbdavio pagalba suteikia lankstumo, kadangi įmokos gali būti pritaikytos individualiai, atsižvelgiant į darbuotojo finansinius tikslus. Tai reiškia, kad kiekvienas darbuotojas gali pasirinkti jam tinkamiausią kaupimo su darbdaviu strategiją, neapsiribodamas vienu nustatytu modeliu.

„Trečiosios pakopos pensijų fondai suteikia galimybę darbuotojams kaupti lėšas savanoriškai ir lanksčiai, pagal poreikius pasirinkti įmokų dydį bei dažnumą. Be to, sukauptos lėšos yra paveldimos ir profesionaliai investuojamos, taip sudarant galimybę ne tik išsaugoti pinigų vertę, bet ir aplenkti infliaciją. Todėl darbuotojui tai yra būdas užsitikrinti finansinį stabilumą ateityje, o darbdaviui – šansas parodyti tikrą rūpestį ilgalaike darbuotojo gerove“, – sako L. Načajienė.

**Nauda abiems pusėms**

Rinkdamiesi naują darbą ir vertindami jo suteikiamas naudas, pažvelkite plačiau nei nemokama kava ar galimybė į darbą atsivesti augintinį, pažymi ekspertė. Anot L. Načajienės, papildomas kaupimas III pensijų pakopoje gali užtikrinti finansinę nepriklausomybę ateityje ir padėti pasiekti gerokai didesnę pensiją, nei vien pasikliaunant pirmosios ar antrosios pakopos sistema.

„Pavyzdžiui, „Luminor“ bankas jau daugelį metų siūlo darbuotojams galimybę rinktis papildomą kaupimą III pakopoje. Jie gali pasirinkti iš kelių siūlomų naudų, tačiau kai kurie pasirenka būtent šią. Tokios įmokos ne tik padeda kurti savo finansinę ateitį, bet ir stiprina mūsų, kaip darbdavio, santykį su žmonėmis. Matome, kad šis sprendimas skatina lojalumą ir prisideda prie ilgalaikės darbuotojų gerovės, taigi, ir motyvacijos“, – teigia L. Načajienė.

Ji priduria, kad jei darbdavio įmokos neviršija 25 proc. darbuotojui apskaičiuotų su darbo santykiais susijusių pajamų, jos nėra apmokestinamos papildomais mokesčiais. Kitaip tariant, lėšos, skirtos pervedimui į III pakopą, visos patenka į darbuotojo pensijos kaupimo fondą.

*Apklausą „Luminor“ banko užsakymu Estijoje, Latvijoje ir Lietuvoje 2025 metų birželio mėnesį atliko tyrimų bendrovė „Norstat“. Kiekvienoje Baltijos šalyje buvo apklausta apie tūkstantį 18-65 metų amžiaus žmonių.*

**Apie „Luminor investicijų valdymas“ UAB**

[Lietuvos banko duomenimis](https://www.lb.lt/lt/pf-veiklos-rodikliai), 2024 metų pabaigoje pagal valdomą antros pakopos pensijų fondų turtą „Luminor investicijų valdymas“ užėmė 7,8 proc. rinkos dalį, įskaitant ir gyvybės draudimo įmones, taip pat valdančias antros pakopos pensijų fondus. Pagal valdomą trečios pakopos pensijų fondo turtą įmonė turėjo 22,9 proc. trečios pakopos pensijų fondų rinkos dalies.

*Svarbu: Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.*

**Daugiau informacijos:**

Severa Augusta Lukošaitytė

„Luminor“ komunikacijos projektų vadovė

Tel.: +370 61143579

el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)